DA Den Europæiske Unions Tidende L 87/411

KOMMISSIONENS DELEGEREDE FORORDNING (EU) 2017/588

af 14. juli 2016

om supplerende regler til Europa-Parlamentets og Rådets direktiv 2014/65/EU for så vidt angår reguleringsmæssige tekniske standarder for kursspringsordningen for aktier, depotbeviser og exchange traded funds

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (1), særlig artikel 49, stk. 3 og 4, og

ud fra følgende betragtninger:

(1) Der bør fastsættes en kursspringsordning (tick size-ordning) eller minimumskursspring (minimums-tick sizes) for visse finansielle instrumenter for at sikre markedernes reglementerede funktion. Navnlig bør risikoen for stadig mindre kursspring for aktier, depotbeviser og visser typer exchange traded funds (ETF'er) og dennes konsekvenser for markedernes reglementerede funktion kontrolleres ved hjælp af en obligatorisk kursspringsordning.

(2) For andre finansielle instrumenter kan en kursspringsordning på grund af disse instrumenters karakter og mikrostrukturerne på de markeder, hvor de handles, ikke antages effektivt at bidrage til markedernes reglementerede funktion, og disse instrumenter bør ikke være omfattet af kursspringsordningen.

(3) F.eks. handles certifikater kun i nogle medlemsstater. På grund af disse finansielle instrumenters kendetegn og likviditeten på de markeder, hvor de handles, og disse markeders omfang og karakter er det ikke nødvendigt med en obligatorisk kursspringsordning for at forhindre, at der opstår ureglementerede handelsvilkår.

(4) Finansielle instrumenter, der ikke er aktieinstrumenter, og fastforrentede produkter handles i vidt omfang OTC, og kun et begrænset antal transaktioner gennemføres på markedspladser. På grund af de særlige likviditetsmæssige kendetegn ved disse instrumenter på elektroniske platforme og deres fragmentering anses det heller ikke for disse instrumenter nødvendigt med en obligatorisk kursspringsordning.

(5) Korrelationen mellem ETF'er og de underliggende aktieinstrumenter gør det nødvendigt at fastlægge et minimumskursspring for ETF'er, der har aktier og depotbeviser som underliggende aktiv. ETF'er, der har finansielle instrumenter, der ikke har aktier eller depotbeviser som underliggende aktiv, bør imidlertid ikke være omfattet af en obligatorisk kursspringsordning.

(6) Det er vigtigt, at alle ETF'er, der er omfattet af denne forordning, har samme kursspringsordning baseret på et enkelt likviditetsbånd, uanset det gennemsnitlige antal daglige transaktioner, således at risikoen for omgåelse af kursspringsordningen i tilknytning til disse instrumenter begrænses.

(7) Betydningen af begrebet »mest relevante marked med hensyn til likviditet« bør præciseres med henblik på denne forordning, da det anvendes i Europa-Parlamentets og Rådets forordning (EU) nr. 600/2014 (2) både i forbindelse med dispensationer fra referencekursen og i forbindelse med transaktionsindberetning.

(8) Kursspringsordningen bestemmer kun minimumsforskellen mellem to prisniveauer for ordrer, der er sendt, vedrørende et finansielt instrument i ordrebogen. Den bør derfor anvendes ensartet uanset det finansielle instruments valuta.

(9) De kompetente myndigheder bør kunne reagere på hændelser, der er kendt på forhånd, og som medfører en ændring i antallet af transaktioner i et finansielt instrument, i hvilken forbindelse det gældende kursspring ikke nødvendigvis er hensigtsmæssigt. Med henblik herpå bør der fastlægges en særlig procedure for at undgå markedsforstyrrelser som følge af selskabshændelser, der kan medføre, at kursspringet for et specifikt instrument ikke er egnet. En sådan procedurer bør finde anvendelse på selskabshændelser, der i væsentlig grad kan påvirke likviditeten i det pågældende instrument. Ved vurderingen af virkningen af en selskabshændelse på et bestemt finansielt instrument bør de kompetente myndigheder tage hensyn til eventuelle tidligere selskabshændelser med lignende kendetegn.

(10) For at sikre, at kursspringsordningen kan fungere effektivt, og at markedsdeltagerne har tilstrækkelig tid til at implementere de nye krav, er det hensigtsmæssigt at fastsætte bestemmelser om indsamling af visse oplysninger og om tidlig offentliggørelse af det gennemsnitlige antal daglige transaktioner for hvert finansielt instrument, der er omfattet af denne forordning.

(11) Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og de tilsvarende nationale bestemmelser til gennemførelse i national ret af direktiv 2014/65/EU anvendes fra den samme dato. For at sikre, at kursspringsordningen kan fungere effektivt, bør en række bestemmelser i denne forordning dog anvendes fra ikrafttrædelsesdatoen.

(12) Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.

(13) ESMA har foretaget åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele i forbindelse hermed samt anmodet interessentgruppen for værdipapirer og markeder, der er nedsat i henhold til artikel 37 i Europa-Parlamentets og Rådets forordning (EU) nr. 1095/2010 (3), om en udtalelse —

VEDTAGET DENNE FORORDNING:

Artikel 1

Mest relevante marked med hensyn til likviditet

Ved anvendelsen af denne forordning anses det mest relevante marked med hensyn til likviditet for en aktie eller et depotbevis for at være det mest relevante marked med hensyn til likviditet som omhandlet i artikel 4, stk. 1, litra a), i forordning (EU) nr. 600/2014 og som præciseret i artikel 4 i Kommissionens delegerede forordning (EU) 2017/587 (4).

Artikel 2

Kursspring for aktier, depotbeviser og ETF'er

(artikel 49, stk. 1 og 2, i direktiv 2014/65/EU)

1. Markedspladser skal på ordrer i aktier eller depotbeviser anvende et kursspring, der er lig med eller større end det, der svarer til:

a) likviditetsbåndet i tabellen i bilaget, dvs. det gennemsnitlige antal daglige transaktioner på det mest relevante marked med hensyn til likviditet i det pågældende instrument, og

b) det prisinterval i det pågældende likviditetsbånd, der svarer til ordrens pris.

2. Uanset stk. 1, litra a), skal markedspladser, hvis det mest relevante marked med hensyn til likviditet for en aktie eller et depotbevis kun driver et handelssystem, der matcher ordrer på grundlag af en periodisk auktion og en handelsalgoritme uden menneskelig medvirken, anvende det likviditetsbånd, der svarer til det mindste gennemsnitlige antal daglige transaktioner i tabellen i bilaget.

3. Markedspladser skal på ordrer i ETF'er anvende et kursspring, der er lig med eller større end det, der svarer til:

a) det likviditetsbånd i tabellen i bilaget, der svarer til det største gennemsnitlige antal daglige transaktioner, og

b) det prisinterval i det pågældende likviditetsbånd, der svarer til ordrens pris.

4. Kravene i stk. 3 anvendes kun på ETF'er, hvis de underliggende finansielle instrumenter udelukkende er aktieinstrumenter omfattet af kursspringsordningen i henhold til stk. 1 eller en kurv af sådanne aktieinstrumenter.

Artikel 3

Det gennemsnitlige antal daglige transaktioner i aktier og depotbeviser

(artikel 49, stk. 1 og 2, i direktiv 2014/65/EU)

1. Senest den 1. marts i det år, der følger efter den dato, fra hvilken forordning (EU) nr. 600/2014 anvendes, og senest den 1. marts i hvert år derefter, skal den kompetente myndighed for en bestemt aktie eller et bestemt depotbevis ved fastlæggelsen af det mest relevante marked med hensyn til likviditet for den pågældende aktie eller det pågældende depotbevis beregne det gennemsnitlige antal daglige transaktioner i det pågældende finansielle instrument på det pågældende marked og sørge for, at oplysningerne offentliggøres.

Den i stk. 1 omhandlede kompetente myndighed er den kompetente myndighed for det mest relevante marked med hensyn til likviditet som omhandlet i artikel 16 i Kommissionens delegerede forordning (EU) 2017/590 (5).

2. Den beregning, der er omhandlet i stk. 1, skal have følgende egenskaber:

a) Den skal, for hver markedsplads, indeholde transaktioner, der er gennemført i henhold til den pågældende markedsplads' regler, eksklusive referencekurstransaktioner og forhandlede transaktioner, der er markeret som fastsat i tabel 4 i bilag I til delegeret forordning (EU) 2017/587 og transaktioner, der er gennemført på grundlag af mindst én ordre, der har været omfattet af en dispensation for store ordrer, og hvor transaktionsstørrelsen ligger over tærsklen for stort omfang som fastlagt i henhold til artikel 7 i delegeret forordning (EU) 2017/587.

b) Den skal dække enten det foregående kalenderår eller, hvis det er relevant, den periode i det foregående kalenderår, hvor det finansielle instrument blev optaget til handel eller er blevet handlet på en markedsplads, og for hvilket handelen ikke var suspenderet.

3. Stk. 1 og 2 finder ikke anvendelse på aktier og depotbeviser, der blev optaget til handel for første gang eller blev handlet på en markedsplads for første gang fire uger eller derunder før udgangen af det foregående kalenderår.

4. Markedspladser skal anvende kursspringene for det likviditetsbånd, der svarer til det gennemsnitlige antal daglige transaktioner som offentliggjort i henhold til stk. 1 fra den 1. april efter denne offentliggørelse.

5. Før en aktie eller et depotbevis optages til handel for første gang, eller før den første handelsdag for en aktie eller et depotbevis skal den kompetente myndighed for den markedsplads, hvor det finansielle instrument skal optages til handel for første gang eller skal handles for første gang, foretage et skøn over det gennemsnitlige daglige antal transaktioner på den pågældende markedsplads, under hensyntagen til det finansielle instruments tidligere handelshistorik og under hensyntagen til den tidligere handelshistorik for finansielle instrumenter, der anses for at have lignende kendetegn, og offentliggøre skønnet.

Kursspringene for det likviditetsbånd, der svarer til det offentliggjorte skøn over det gennemsnitlige daglige antal transaktioner, anvendes fra offentliggørelsen af skønnet indtil offentliggørelsen af det gennemsnitlige daglige antal transaktioner i instrumentet i henhold til stk. 6.

6. Senest seks uger efter den første handelsdag for aktien eller depotbeviset skal den kompetente myndighed for den markedsplads, hvor det finansielle instrument blev optaget til handel for første gang eller blev handlet for første gang på en markedsplads, beregne og sørge for offentliggørelse af det gennemsnitlige daglige antal transaktioner i det finansielle instrument på den pågældende markedsplads under anvendelse af data vedrørende de første fire ugers handel i det finansielle instrument.

Kursspringene for det likviditetsbånd, der svarer til det offentliggjorte gennemsnitlige daglige antal transaktioner, anvendes fra offentliggørelsen, indtil der er blevet beregnet og offentliggjort et nyt gennemsnitligt dagligt antal transaktioner i instrumentet i henhold til proceduren i stk. 1-4.

7. Ved anvendelsen af denne artikel beregnes det gennemsnitlige daglige antal transaktioner i et finansielt instrument ved for den relevante periode og den relevante markedsplads at dividere den samlede antal transaktioner i det finansielle instrument med antallet af handelsdage.

Artikel 4

Selskabshændelser

(artikel 49, stk. 1 og 2, i direktiv 2014/65/EU)

Hvis en kompetent myndighed finder, at en selskabshændelse kan ændre det gennemsnitlige daglige antal transaktioner i et bestemt finansielt instrument og derved få dette finansielle instrument til at falde ind under et andet likviditetsbånd, skal den kompetente myndighed fastlægge og sørge for offentliggørelse af et nyt likviditetsbånd for det finansielle instrument og behandle det, som om det blev optaget til handel for første gang eller blev handlet for første gang på en markedsplads, og anvende den i artikel 3, stk. 5 og 6, omhandlede procedure.

Artikel 5

Overgangsbestemmelser

1. Den kompetente myndighed for den markedsplads, hvor en aktie eller et depotbevis blev optaget til handel for første gang eller er blevet handlet for første gang før den dato, fra hvilken forordning (EU) nr. 600/2014 anvendes, skal indsamle de nødvendige data og beregne og sørge for offentliggørelse af det gennemsnitlige daglige antal transaktioner i det finansielle instrument og på den pågældende markedsplads inden for følgende frister:

a) senest fire uger før den dato, fra hvilken forordning (EU) nr. 600/2014 anvendes, hvis den dato, på hvilken aktier eller depotbeviser handles for første gang på en markedsplads i Unionen, er en dato, der ligger mindst ti uger før den dato, fra hvilken forordning (EU) nr. 600/2014 anvendes

b) senest den dato, fra hvilken forordning (EU) nr. 600/2014 anvendes, hvis den dato, på hvilken aktier eller depotbeviser handles for første gang på en markedsplads i Unionen, er en dato, der ligger inden for den periode, der begynder ti uger før den dato, fra hvilken forordning (EU) nr. 600/2014 anvendes, og ender dagen før den dato, fra hvilken forordning (EU) nr. 600/2014 anvendes.

2. De i stk. 1, litra a), omhandlede beregninger skal foretages som følger:

a) Hvis den dato, på hvilken aktier eller depotbeviser handles for første gang på en markedsplads i Unionen, er en dato, der ligger mindst 16 uger før den dato, fra hvilken forordning (EU) nr. 600/2014 anvendes, baseres beregningen på data, der foreligger for en referenceperiode på 40 uger, der begynder 52 uger før den dato, fra hvilken forordning (EU) nr. 600/2014 anvendes.

b) Hvis den dato, på hvilken aktier eller depotbeviser handles for første gang på en markedsplads i Unionen, er en dato, der falder inden for den periode, der begynder 16 uger før den dato, fra hvilken forordning (EU) nr. 600/2014 anvendes, og ender 10 uger før den dato, fra hvilken forordning (EU) nr. 600/2014 anvendes, baseres beregningen på data, der foreligger for den første fireugers handelsperiode for det finansielle instrument.

c) Hvis den dato, på hvilken aktier eller depotbeviser handles for første gang på en markedsplads i Unionen, er en dato, der falder inden for den periode, der begynder 10 uger før den dato, fra hvilken forordning (EU) nr. 600/2014 anvendes, og ender dagen før den dato, fra hvilken forordning (EU) nr. 600/2014 anvendes, baseres beregningen på aktiens eller depotbevisets handelshistorik eller handelshistorikken for andre finansielle instrumenter, der anses for at have egenskaber, der svarer til de pågældende aktiers eller depotbevisers egenskaber.

3. Kursspringene for det likviditetsbånd, der svarer til det offentliggjorte gennemsnitlige daglige antal transaktioner, jf. stk. 1, anvendes indtil den 1. april i det år, der følger efter den dato, fra hvilken forordning (EU) nr. 600/2014 anvendes. I denne periode skal de kompetente myndigheder sikre, at kursspringene for finansielle instrumenter som omhandlet i stk. 2, litra b) og c), og for hvilke de er den kompetente myndighed, ikke bidrager til ureglementerede handelsvilkår. Hvis en kompetent myndighed konstaterer en risiko for markedernes reglementerede funktion som følge af sådanne kursspring, skal den fastlægge og offentliggøre et ajourført gennemsnitligt dagligt antal transaktioner for de relevante finansielle instrumenter som reaktion på denne risiko. Den kompetente myndighed skal gøre dette på grundlag af en længere og mere omfattende handelshistorik for disse instrumenter. Markedspladser skal straks anvende det likviditetsbånd, der svarer til det ajourførte gennemsnitlige daglige antal transaktioner. Dette skal de gøre indtil den 1. april i det år, der følger efter den dato, fra hvilken forordning (EU) nr. 600/2014 finder anvendelse, eller indtil en eventuel ny offentliggørelse fra den kompetente myndigheds side i henhold til dette stykke.

Artikel 6

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 3. januar 2018.

Artikel 5 anvendes dog fra datoen for denne forordnings ikrafttræden.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. juli 2016. På Kommissionens vegne Jean-Claude JUNCKER Formand

(1) EUT L 173 af 12.6.2014, s. 349.

(2) Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (EUT L 173 af 12.6.2014, s. 84).

(3) Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).

(4) Kommissionens delegerede forordning (EU) 2017/587 af 14. juli 2016 om supplerende regler til Europa-Parlamentets og Rådets forordning (EU) nr. 600/2014 om markeder for finansielle instrumenter for så vidt angår reguleringsmæssige tekniske standarder for gennemsigtighedskrav for markedspladser og investeringsselskaber med hensyn til aktier, depotbeviser, exchange-traded funds, certifikater og andre lignende finansielle instrumenter og kravet om, at transaktioner i visse aktier skal gennemføres via en markedsplads eller en systematisk internalisator (se side 387 i denne EUT).

(5) Kommissionens delegerede forordning (EU) 2017/590 af 28. juli 2016 om supplerende regler til Europa-Parlamentets og Rådets forordning (EU) nr. 600/2014 for så vidt angår reguleringsmæssige tekniske standarder for indberetning af transaktioner til kompetente myndigheder (se side 449 i denne EUT).